‘La trampa’ i ’10 vidas’, próximos estrenos en la Terraza de Verano
2025-07-24

La programació cinematogràfica de Burjassot segueix endavant, ara al lliure, a la Terrassa d’Estiu que, cada nit, obri les seues portes a l’Auditori de la Casa de Cultura. Els espectadors i espectadores podran gaudir, del 7 a l’11 d’agost, de dos noves estrenes: 10 vidas, pel·lícula familiar d’animació amb projeccions el dimecres 7 i el dijous 8 d’agost i La trampa, un drama intrigant amb passades el divendres 9, el dissabte 10 i el diumenge 11 d’agost.

Les entrades per a gaudir de les millors estrenes a la Terrassa d’Estiu tenen un preu únic de 4 euros i es poden adquirir, telemàticament, en la pàgina web del Cinema Tívoli, o bé en la taquilla de l’Auditori, des de mitja hora abans de l’inici de cada projecció.

10 vidas és una comèdia d’allò més felina. La pel·lícula presenta a Rose, una jove que adopta a Becket després d’atropellar-li per accident quan este intentava escapar de la gossera. Li acarona tant que acaba convertint-se en un gatet egoista i malcriat. De manera inesperada, Becket perd la seua novena i última vida. Becket no accepta que la seua vida en la Terra acabe i es planta a les portes del cel suplicant-li a la guardiana una última oportunitat per a poder tornar a la seua perfecta i còmoda vida amb Rose. La guardiana s’apiada d’ell i decideix donar-li altres nou vides. El que Becket no sap és que, ara, en cada nova vida, es reencarnarà en un animal diferent tornant a la Terra com a ratolí, panerola, mofeta, gos… 10 vidas es projectarà, tant el dimecres 7 com el dijous 8 d’agost, a les 22.15 h.

Com a contrapunt als riures gatunes arriba també una bona dosi d’intriga, a base de foscos assassinats, de la mà La trampa, un intrigant drama que es projectarà, del divendres 9 al diumenge 11 d’agost, a les 22.15 h. Els protagonistes d’esta història són Cooper (Josh Hartnett) i la seua filla adolescent (Ariel Donoghue) els quals, una nit, assistixen a un concert de l’ídol pop de la jove: Lady Raven (Saleka Shyamalan). Però prompte es descobreix que la policia vol aprofitar l’esdeveniment per a tendir un parany a un famós assassí en sèrie, conegut en els mitjans com “El Carnisser” i acabar per fi amb les seues sagnants activitats. I efectivament, la informació dels agents de la llei que el perillós criminal estarà en el concert resulta ser correcta ja que l’assassí és, en realitat, Cooper. Així que este buscarà la manera d’escapar dels seus perseguidors mentres la soga s’estreny al seu voltant.

Del 14 al 18 d’agost, les pel·lícules que arriben a la Terrassa d’Estiu són Casa en llamas i Romper el círculo.